Setter en stopper for XL-brus i New York

Nytt forsøk på å bekjempe fedme.

Borgermester Michael Bloomberg i New York setter en stopper for brus i gulp-begre større enn 0,5 liter. Richard Drew / AP

Aftenpostens Korrespondent I New York

Alf Ole Ask

15. sep. 2012 07:57 Sist oppdatert 15. september 2012

I mars neste år kan du i New York ikke lenger kjøpe brus i beger som er større enn 0,5 liter.

Skal bekjempe fedme

Byens helsepolitikere har sluttet enstemmig opp om borgermester Michael Bloombergs forslag om å forby å selge sukkerholdig mineralvann i større begre enn en halv liter på kino, cafeer og idrettsplasser.

Forbudet er et forsøk på å bekjempe fedme.

Nytt regelverk vil ramme 24.000 serveringssteder i New York.

Unntak

Det finnes visse unntak fra forbudet, for eksempel kan supermakeder selge flasker som er større enn 16 onze som er ca en halv liter. Forbudet trer i kraft mars neste år.

Dette er bare ett av mange slike helsetiltak som Bloomberg har innført.

New York har røykeforbud som omfatter uteserveringer, parker og idrettsarrangementer. Og byen har gått foran i kalorimerking av mat på serveringssteder.

Men fra mars neste år, ingen big gulp, som disse store begrene kalles.

Serveringsnæringen har samlet inn masse underskrifter i mot — og meningsmålinger viste at newyorkerne ikke liker forbudet.

Bloomberg mener dette viser at New York er en foregangsby og legger til at røykerestriksjonene utløste også store protester, men er nå allment akseptert og kopiert.